b'\n_START_ARTICLE_\nNorgesglass\n_START_PARAGRAPH_\nNorgesglass er et fellesnavn p\xc3\xa5 glasskrukker for hermetisering, sylting og annen konservering. Krukken har gjenger, glasslokk, gummipakning og en gjenget aluminiumsring som skrus til og presser lokket fast ned mot pakningen og gj\xc3\xb8r krukken lufttett. N\xc3\xa5r krukken fylles med varmt syltet\xc3\xb8y, vil det skapes undertrykk under avkj\xc3\xb8ling slik at tettingen blir enda bedre. Innholdet kan ogs\xc3\xa5 beskyttes mot p\xc3\xa5virkning med \xc3\xa5 legge p\xc3\xa5 et lokk av smeltet voks. Norgesglasset revolusjonerte lagring av mat i Norge._NEWLINE_Definisjonen p\xc3\xa5 typen er \xc2\xabNorgesglasset\xc2\xbb, produsert fra ca. 1902 til 1978._NEWLINE_I 1898 ble de gamle norske glassverkene reorganisert under AS Christiania Glasmagasin. P\xc3\xa5 H\xc3\xb8vik ble det bygget ny ovn til presset bruksglas, Hurdal Glassverk var allerede lagt ned som vindusglassverk i 1895 og Drammen Glassverk var kj\xc3\xb8pt opp i 1893 for \xc3\xa5 dekke opp for nedleggelsen av Hurdal. Ingeni\xc3\xb8r Arne Ulstrup ble ansatt som ny direkt\xc3\xb8r p\xc3\xa5 H\xc3\xb8vik Glassverk. _NEWLINE_F\xc3\xb8r han tiltr\xc3\xa5dte stillingen, reiste han rundt i USA for \xc3\xa5 l\xc3\xa6re om amerikansk glassindustri. Han tok med seg en rekke modeller hjem, blant annet et sylteglass av typen Kilner Jar. Etter noen endringer i lokkonstruksjonen av Hans Berg ble sylteglassene satt i produksjon, trolig p\xc3\xa5 H\xc3\xb8vik Glassverk. P\xc3\xa5 grunn av store lagervolum og overproduksjon av vindusglass ble sylteglassproduksjon flyttet til Drammen Glassverk for \xc3\xa5 utnytte produksjonskapasiteten til anlegget. Dette ble en stor suksess og allerede i 1908 ble det produsert over 100\xc2\xa0000 av sylteglasset \xc2\xabNorge\xc2\xbb p\xc3\xa5 Drammen Glassverk._NEWLINE_I Aftenposten omtales sylteglasset \xc2\xabNorge\xc2\xbb f\xc3\xb8rste gang i en reklamerubrikk i juni 1906. _NEWLINE_Produksjonen ble i 1948 satt bort p\xc3\xa5 lisensproduksjon hos flaske- og emballasjeglassverket Moss Glassverk, der norgesglass ble produsert frem til 1978. Glasset finnes i minst seks forskjellige st\xc3\xb8rrelser og er produsert i om lag 75 millioner eksemplarer._NEWLINE_Norgesglasset ble relansert i 2014 med endret lokkfunksjon i en serie \xc2\xabNorge\xc2\xbb-produkter fra Hadeland Glassverk og Porsgrund Porselensfabrikk.\n_START_SECTION_\nKilner jar\n_START_PARAGRAPH_\nOppfinnelsen ble tatt fra det engelske Kilner jar oppfunnet av Kilner-familien og produsert av John Kilner & Co, i Yorkshire._NEWLINE_Caleb Kilner oppfant Kilner jar. S\xc3\xb8nnen John Kilner lagde selskapet John Kilner & Co glass company i 1842 og produserte mengder av glasset. Glassene ble kopiert og produsert av andre, og forretningsvirksomheten til Kilner-familien ble sl\xc3\xa5tt konkurs i 1937.'